Nævningetinget afviste den 31-åriges forklaring om, at der var tale om vold med døden til følge.

Der var tale om drab, da en 31-årig mand fra Thisted i februar stak den 31-årige franskmand Francois Mendes 79 gange med en kniv i en lejlighed på Møllevej i Thisted. Det fastlog et nævningeting ved retten i Holstebro fredag eftermiddag. Den 31-årige thybo har under retssagen erkendt, at han stak franskmanden med kniven, men han ville kun erkende vold med døden til følge. Hvilken straf den 31-årige skal idømmes er endnu ikke afgjort. Retten besluttede at udsætte strafudmålinge til den 6. oktober. Anklageren i sagen, specialanklager Pia Koudahl, er tilfreds med, at retten fulgte hendes påstand. - Retten har lagt vægt på dels de mange knivstik - 79 styk - og så tror jeg også, at der er blevet lagt vægt på, at mange af knivstikkene var meget dybe. Det tror jeg også har haft en betydning, når man skal vurdere på det fortsæt, som tiltalte havde, sagde hun efter dommen til TV MIDTVEST. Den 31-åriges forsvarer, Bjarne Vium, tog afgørelsen til efterretning. - Det er jo retten, der har foretaget en bevisvurdering, og man har altså vægtet de beviser, som anklagemyndigheden er fremkommet med, højere end forsvarets argumenter og beviser, sagde Bjarne Vium.